钦定古今图书集成/明伦汇编/氏族典/第269卷 > 王祖道
## 钦定古今图书集成/明伦汇编/氏族典/第269卷 > 王祖道

按《宋史王祖道传》：“祖道，字若愚，福州人。第进士，又举
制科，会罢，调韩城尉，知松阳、白马二县，为司农丞、监
察御史，改司封员外郎，知汀、泉、福三州，历使诸路，入
为户部、吏部员外郎，左司谏。徽宗谓其论事无足行，
依阿苟容，出知海州，拜秘书少监，再为福州，加直龙
图阁，知桂州。蔡京开边，祖道欲乘时徼富贵，诱王江”
酋、杨晟免等使纳土，夸大其辞，言“向慕者百三十峒，
五千九百家，十馀万口，其旁通江洞之众，尚未论也。”
擢祖道显谟阁待制，进龙图阁直学士，召为兵部尚
书，未行，与融州张庄谋使。庄奏言：“海南一千二十峒
皆已团结，所未得者百七十峒。今𥟖人款化，则未得
者才十之一耳。”于是猺、黎渠帅不胜忿，蜂起侵剽，围
新万安军及观州，杀官吏。初，祖道徙城时，言黎人伐
木助役，及是诏问不能对，京芘之，犹除端明殿学士、
知复州，复以刑部尚书召，大观二年，卒